Pinja (yritys)

**Pinja** (Pinja Group Oy) on suomalainen ohjelmistoyhtiö, joka on erikoistunut teollisuuden SaaS-ratkaisuihin, ohjelmistokehitykseen, tekoälypalveluihin ja BI-palveluihin. Yhtiöllä on toimipisteitä Suomessa ja Ruotsissa ja asiakkaita yli 30 maassa.

## Historia
### Protacon (1990–2020)
Timo Akselin perusti teollisuuden digipalveluihin keskittyneen Protaconin vuonna 1990. Ensimmäisen vuoden hän työskenteli yksin Pohjois-Amerikassa. Kun Suomen 1990-luvun alun lama hellitti, yhtiö alkoi kasvaa ja tarjota palveluita teollisuuslaitoksille. Vientiteollisuudessa toimiva alihankkija toteutti automaatioprojekteja metsäteollisuudelle vuodesta 1994 lähtien.

2000-luvun alussa paperin kysyntä väheni radikaalisti, mikä vaikutti myös Protaconiin: liikevaihdosta hävisi kolmannes. Markkinatilanteen muuttuessa yhtiö alkoi ostaa yrityksiä ympäri Suomea.

Kesäkuussa 2008 Protacon osti Jyväskylän Lutakosta arvokiinteistön, Blomstedtin hallin, ja muutti toimintojaan sen yläkertaan. Rakennuksen alakerrassa toimi Ravintola Blomstedt. Seuraavana keväänä Protacon osti Metsolta DNAroAd-liiketoiminnan eli seurantajärjestelmän, jota käytettiin paperitehtaiden ja painotalojen tuotannossa. Protaconilla oli 170 työntekijää ja 10,5 miljoonan euron liikevaihto.

Tammikuussa 2010 yhtiö osti AA-Controlin, joka toimi automaatiosuunnittelussa lämpölaitoksissa, valvomoissa ja kaukokäytössä. Heinäkuussa 2012 ostettiin terveydenhuollon asiakkaisiin keskittynyt Sysdrone Jyväskylästä. Seuraavana keväänä Protaconiin liitettiin konenäköjärjestelmiin erikoistunut Fotocomp, josta muodostui tytäryhtiö Protacon Vision. Vuonna 2014 Protacon avasi Kiinaan toimiston, joka toimi järjestelmäntoimittajana paperiteollisuudessa.

Vuoden 2015 alussa Protaconilla oli noin 200 työntekijää. Runsaiden rekrytointien vuoksi sillä oli lokakuussa jo 250 työntekijää. Marraskuussa ostettiin jämsäläinen Insinööritoimisto Pisako Oy, joka oli erikoistunut teollisuuden automaatio- ja sähköistyspalveluihin. Protacon oli keskittynyt teollisuusautomaatioihin, digitalisaatiopalveluihin ja palvelumuotoiluun ja sen liikevaihto oli yli 18 miljoonan euroa. Yhtiöllä oli Suomessa kahdeksan toimipaikkaa ja Kiinassa yksi. Yhtiön projekteihin kuului muun muassa propulsion sähkökäyttöjen ja käyttöjen ohjausjärjestelmien uusiminen jäänmurtajiin. Näitä olivat Jäänmurtaja Urho ja ruotsalaiset Atle, Frej ja Ymer. 

Maaliskuussa 2017 yhtiö osti jyväskyläläisen Powenin. Elokuussa Protaconin enemmistö myytiin MB Rahastoille. Yhtiön enemmistö oli siihen asti ollut Akselinin omistuksessa, muita myyjiä oli viisi. Protacon Group -konserniin kuului neljä yhtiötä. Seuraavana vuonna yhtiö teki viisi yrityskauppaa. Tammikuussa ostettiin ohjelmistoyhtiö Netwell ja Descal Engineering, joka oli keskittynyt teollisuuden suunnittelupalveluihin, maaliskuussa osuus reaaliaikasiin mittausjärjelmiin erikoistuneesta Inraysta. Huhtikuussa yhtiö osti optiseen mittaukseen ja konenäköön keskittyneen Vision Systemsin liiketoiminnan. Kesällä Akselinin seuraajana toimitusjohtajana aloitti Veli-Matti Nurminen. Elokuussa ostettiin Arrow Engineering, joka toimi tiedon digitalisoinin ja visuaalisen johtamisen parissa. Protaconin liikevaihto oli yli 30 miljoonaa euroa ja sillä oli 350 työntekijää. Heinäkuussa 2019 ostettiin SWD eli SW-Development Oy. Elokuussa Protacon myi konesalitoimintonsa porilaiselle Ficololle. Yhtiö keskitti Jyväskylän toimintonsa Lutakkoon. Pääkonttori muutti Seppälänkankaalta Turbiinitalon kolmanteen kerrokseen, muita Lutakon toimipisteitä oli Schaumanin puistotiellä ja Innovassa. Merentutkimuslaitos Arandaan tehtiin automatisaatio ja hybridisaatio.

### Pinja (2020–)
Protaconista tuli Pinja keväällä 2020. Yhtiöllä oli tuolloin 500 työntekijää ja asiakkaita 30 maassa. Yhtiö toimitti ohjelmistoja, järjestelmäratkaisuja teollisuudelle ja kehitti digitaalista liiketoimintaa. Elokuussa ostettiin oululainen PiiMega, joka oli keskittynyt metsäteollisuuden asiakkaisiin ja joka työllisti noin sata ihmistä. Korona-aika kasvatti suomalaisten digitalisaatiota, minkä ansiosta Pinjan liikevaihto kasvoi lähes viidenneksen.

Toukokuussa 2021 Pinja myi teollisuuden suunnittelupalvelut ja automaatioratkaisut AFRYlle. Kauppaan kuului Pinja Industry Oy ja Kiinan maayhtiö, jotka työllistivät yhteensä 150 henkilöä. Kaupan jälkeen Pinja keskittyi täysin ohjelmistotuotantoon. Sillä oli 400 työntekijää, joista puolet Jyväskylässä. Marraskuussa MB Rahastot myi Pinjan norjalaiselle pääomasijoitusyhtiö Norvestorille. Pinjan asiakkaat toimivat muun muassa teollisuuden, metsäteollisuuden, bioenergian ja katsastusten parissa.

Toukokuussa 2022 yhtiö osti seinäjokelaisen Oiwa Solutions Oy:n, joka oli keskittynyt tiedolla johtamisen palveluihin. Lokakuussa ostettiin vaasalainen Jubic, joka oli keskittynyt teollisuuden ohjelmistoratkaisuihin ja analytiikkaan.

Ruotsiin perustettiin maayhtiö loppuvuonna 2023. Syyskuussa 2024 Matti Heikkonen nimitettiin Nurmisen seuraajaksi toimitusjohtajaksi.

## Organisaatio

Pinjan pääomistaja on norjalainen pääomasijoittaja Norvestor. Norvestor on keskittynyt pohjoismaisiin kasvuyrityksiin. 

Pinjan pääkonttori sijaitsee Jyväskylän Lutakonaukiolla. Vuonna 2026 sillä on toimipisteet Espoossa,  Kuopiossa, Mikkelissä, Oulussa, Seinäjoella, Tampereella ja Vaasassa. Pinjalla on maayhtiö Ruotsissa.

## Tuotteet ja palvelut

Pinjalla on asiakkaita yli 30 maassa. Ne toimivat muun muassa metsä- ja sahateollisuudessa, valmistavassa teollisuudessa, bioenergia- ja kiertoteollisuudessa ja kaupan- ja palvelualoilla. Yhtiön ohjelmistoja käytetään myös julkisessa hallinnossa ja terveydenhuollossa. 

Metsäteollisuuden asiakkaita ovat esimerkiksi Metsä Wood, Stora Enso, UPM, Sveden Trä Ruotsissa ja James Jones & Sons Isossa-Britanniassa. 

Pinja on erikoistunut teollisuuden SaaS-ratkaisuihin, ohjelmistokehitykseen, tekoälypalveluihin, BI-palveluihin, integraatioihin, IT-palveluihin sekä näihin liittyviin tuki- ja ylläpitopalveluihin. Vuonna 2021 yhtiöllä oli 13 SaaS-ohjelmistotuotetta. Yhtiö on keskittynyt teollisuuden vastuullisuus- ja ympäristöasioita mittaaviin järjestelmiin. Esimerkiksi metsäyhtiöiden tulee raportoida vuosittain siitä, miten ne huomioivat EU:n metsäkatoasetuksen vaatimukset.

Yhtiön teollisuusasiakkaita ovat muun muassa ABB, Gasum, ja Valtra. Muita asiakkaita ovat esimerkiksi Altia, Digi-Finland, Helsingin kaupunki, Helsingin ja Uudenmaan sairaanhoitopiiri HUS, Oikeusrekisterikeskus ja Oulun yliopisto. Yhtiön pilvessä toimivaa Muster-katsastusjärjestelmää käytetään muun muassa ajoneuvojen katsastustietojen siirtämiseen Trafin järjestelmään, ajanvaraukseen ja laskutukseen.

## Lähteet

## Aiheesta muualla
*Verkkosivut